paragraph_text: Remixed & Revisited je drugi remix album američke pjevačice Madonne izdan 24. studenog 2003. pod Maverick Recordsom. Na albumu se nalaze četiri pjesme s devetog studijskog albuma American Life, koje su u obrađenoj formi, te neobjavljena pjesma "Your Honesty" napisana za šesti studijski album Bedtime Stories. Nalazi se i live izvedba pjesme "Hollywood" s dodjele MTV-jevih nagrada koja je ostala upamćena po poljupcu Madonne, Britney Spears i Christina Aguilera, te remix singla "Into the Groove". Album je dospio na 115. mjesto Billboard 200. Primio je raznolike komentare kritičara, ali su svi bili složni u tome da je pjesma "Your Honesty" bila vrijedna hvale.